“ตลท.” ก้าวสู่ปีที่ 48 เปิดเวทีแลกเปลี่ยนมุมมอง-ขับเคลื่อนตลาดทุน 27 เม.ย.นี้
“ตลาดหลักทรัพย์ฯ” จัดสัมมนาในโอกาสก้าวสู่ปีที่ 48 เปิดเวทีแลกเปลี่ยนมุมมองขับเคลื่อนตลาดทุนไทยก้าวสู่อนาคต ครบทุกมิติ 27 เม.ย.นี้
“ตลาดหลักทรัพย์ฯ” จัดสัมมนาในโอกาสก้าวสู่ปีที่ 48 เปิดเวทีแลกเปลี่ยนมุมมองขับเคลื่อนตลาดทุนไทยก้าวสู่อนาคต ครบทุกมิติ 27 เม.ย.นี้
22 เม.ย. 2565

ดร. ภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตลอดระยะเวลา 47 ปี ตลาดหลักทรัพย์ฯ เดินทางผ่านความเปลี่ยนแปลงมาในทุกยุคทุกสมัย และในการก้าวสู่อนาคต ตลาดหลักทรัพย์ฯ พร้อมรับโอกาสและความท้าทายต่างๆ และมุ่งมั่นเป็นกลไกที่ช่วยส่งเสริมการเติบโตของธุรกิจและการเข้าถึงตลาดทุน การพัฒนาโครงสร้างพื้นฐานตลาดทุน ขับเคลื่อนความยั่งยืนเพื่อการเติบโตทางเศรษฐกิจของประเทศและสังคมไทย
“ในโอกาสก้าวสู่ปีที่ 48 ตลาดหลักทรัพย์ฯ จัดงานสัมมนา “SET ก้าวสู่ปีที่ 48 ขับเคลื่อนตลาดทุนแห่งอนาคต” ภายใต้แนวคิด Make it Work for Future เพื่อสะท้อนถึงการพัฒนาที่ไม่เคยหยุดนิ่งจากจุดเริ่มต้น ปัจจุบัน และการก้าวสู่อนาคต ทั้งมิติการดำเนินธุรกิจ และมิติการเป็นต้นแบบด้านความยั่งยืน เป็นที่ยอมรับในระดับสากล พร้อมเชื่อมโยงโอกาสทั้งในตลาดทุนปัจจุบันและตลาดทุนอนาคต ตามวิสัยทัศน์พัฒนาตลาดทุนให้เป็นประโยชน์ต่อทุกภาคส่วน ทั้งตลาดทุน สังคม และประเทศชาติ “To Make the Capital Market ‘Work’ for Everyone” ดร. ภากร กล่าว
สำหรับสัมมนา virtual conference “SET ก้าวสู่ปีที่ 48 ขับเคลื่อนตลาดทุนแห่งอนาคต” ประกอบด้วยปาฐกถาพิเศษ “บทบาทตลาดเงิน ตลาดทุน สู่จุดเปลี่ยนเศรษฐกิจไทย – Towards the Future of Thai Economy” โดย ดร. ประสาร ไตรรัตน์วรกุล ประธานกรรมการ ตลาดหลักทรัพย์ฯ
รวมถึงการแลกเปลี่ยนมุมมองกับ 2 หัวข้อเสวนา “SET ก้าวสู่ปีที่ 48 ขับเคลื่อนตลาดทุนแห่งอนาคต – Wealth Driver for Fruitful Growth” โดย ดร. ภากร ปีตธวัชชัย กรรมการและผู้จัดการ ตลาดหลักทรัพย์ฯ นายไพบูลย์ นลินทรางกูร ประธานกรรมการ สภาธุรกิจตลาดทุนไทย ดร. ณภัทร จาตุศรีพิทักษ์ Managing Director สถาบันอนาคตไทยศึกษา ดร. กิริฎา เภาพิจิตร ผู้อำนวยการโครงการวิเคราะห์เศรษฐกิจเชิงลึก สถาบันวิจัยเพื่อการพัฒนาประเทศไทย (TDRI) ดำเนินรายการโดย ดร. ศรพล ตุลยะเสถียร รองผู้จัดการ หัวหน้าสายงานวางแผนกลยุทธ์องค์กร และหัวหน้าสายงานพัฒนาความยั่งยืนตลาดทุน ตลาดหลักทรัพย์ฯ
รวมถึง “เดินหน้าอย่างไร ในวันที่ความยั่งยืนเป็นเรื่องที่รอไม่ได้ – Sustainable Driver for Meaningful Growth” โดย คุณอภิศักดิ์ เกี่ยวการค้า รองผู้จัดการ หัวหน้าสายงานการเงินและบริหารเงินลงทุน ตลาดหลักทรัพย์ฯ นางรัตน์วลี อนันตานานนท์ ผู้ช่วยผู้จัดการ หัวหน้ากลุ่มงานธุรกิจเพื่อความยั่งยืน ตลาดหลักทรัพย์ฯ นายนุกิจ ชลคุป Chief Manufacturing Officer บริษัท โอสถสภา จำกัด (มหาชน) หรือ OSP, นายไตรสรณ์ วรญาณโกศล กรรมการผู้จัดการ บริษัท เอส พี วี ไอ จำกัด (มหาชน) หรือ SPVI และนายกสมาคมบริษัทจดทะเบียนในตลาดหลักทรัพย์ เอ็ม เอ ไอ นางสาวธิดาศิริ ศรีสมิต รองกรรมการผู้จัดการ สายงานจัดการลงทุน บริษัทหลักทรัพย์จัดการกองทุน กสิกรไทย จำกัด ดำเนินรายการโดย นางสาวนพเก้า สุจริตกุล ผู้ช่วยผู้จัดการ หัวหน้ากลุ่มงานสื่อสารองค์กรและพัฒนาเพื่อสังคม ตลาดหลักทรัพย์ฯ
สำหรับสัมมนา “SET ก้าวสู่ปีที่ 48 ขับเคลื่อนตลาดทุนแห่งอนาคต” จัดขึ้นวันพุธที่ 27 เมษายน 2565 เวลา 10.00-12.10 น. ผู้สนใจรับชมได้ที่ www.facebook.com/set.or.th หรือ www.youtube.com/setgroupofficial